SCI ลั่นปี 65 โตแกร่ง อวดแบ็กล็อก 1.50 พันลบ. ลุยโรงไฟฟ้าชุมชนเฟส 2 เต็มสูบ
SCI มั่นใจปี 65 เข้าโหมดเติบโตรอบใหม่ หลังได้งานภาครัฐและเอกชนเข้ามาเติมแบ็กล็อกกว่า 1.50 พันลบ. จ่อเดินหน้าเข้าร่วมประมูลโรงไฟฟ้าชุมชนเฟส 2 เต็มสูบ หวังเพิ่มสัดส่วนรายได้ประจำ ดันธุรกิจเติบโตแข็งแกร่งทุกมิติ
28 ธ.ค. 2564

นายเกรียงไกร เพียรวิทยาสกุล ประธานเจ้าหน้าที่บริหาร บริษัท เอสซีไอ อีเลคตริค จำกัด (มหาชน) หรือ SCI เปิดเผยว่า แนวโน้มผลการดำเนินงานของบริษัทฯ ในปี 2565 คาดว่าจะเติบโตอย่างแข็งแกร่ง ถือเป็นการกลับเข้าสู่โหมดการเติบโตรอบใหม่ จากการทยอยรับรู้รายได้จากงานในมือ (Backlog) ที่ปัจจุบันมีประมาณ 1,500 ล้านบาท และมีแผนที่จะเข้าประมูลโครงการใหม่อย่างต่อเนื่อง โดยคาดว่าทั้งภาครัฐและภาคเอกชนน่าจะเริ่มเปิดประมูลงานมากขึ้นหลังสถานการณ์โควิด-19 คลี่คลาย และเริ่มมีการคลายล็อกดาวน์กิจกรรมทางเศรษฐกิจ ทำให้เกิดการลงทุน
นอกจากนี้ ยังมองหาโอกาสในการลงทุนด้านพลังงานทดแทนผ่านบริษัทร่วม เพื่อเพิ่มสัดส่วนรายได้ประจำ (Recurring Income) ซึ่งจะช่วยสนับสนุนการเติบโตของรายได้เติบโตอย่างมีเสถียรภาพ
“เรามีความพร้อมเข้าร่วมประมูลโครงการโรงไฟฟ้าชุมชนเฟส 2 ที่เตรียมรับซื้อไฟจากภาคเอกชนเพิ่มในปี 2565 หลังจากเราได้รับการคัดเลือกเข้าร่วมโครงการนำร่องทั้งหมด 4 โครงการ กำลังการผลิตรวม 11 เมกะวัตต์ และมั่นใจว่าจะสามารถเดินหน้าโครงการร่วมกับเครือข่ายเกษตรกร และจัดหาวัตถุดิบที่นำมาใช้สำหรับโรงไฟฟ้าชุมชนในแต่ละพื้นที่ตามแผนงานที่วางไว้” นายเกรียงไกร กล่าว
อนึ่งในส่วนของแผนพัฒนากำลังผลิตไฟฟ้าของประเทศ หรือ PDP2018 มีแผนรับซื้อไฟฟ้าโครงการโรงไฟฟ้าชุมชนเฟส 2 จำนวน 400 เมกะวัตต์ ในปี 2565